Thorleif Fjeldstad

Thorleif Thorgeir Fjeldstad (født 4. juni 1905 i Aker, død 1. september 1984 i Borre) var en norsk marineoffiser, fra 1943 leder for NS-organisasjonen Hirdmarinen. 

Fjeldstad var tidligere marineløytnant. Da krigen kom til Norge meldte han seg 2. november 1940 inn i Nasjonal Samling. Den 17. november 1943 ble det klart at han skulle bli leder for Hirdmarinen, en organisasjon som var blitt opprettet året før. Beordringen som «hirdmarinefører» gjaldt fra 10. november.

Han gjorde seg under krigen skyldig i flere angiverier, og anga nordmenn både til det tyske sikkerhetspolitiet og etterretningstjeneste Abwehr. Han hadde en hissig framtoning, og kunne forfølge selv mindre saker. En student som plystret «It's a Long Way to Tipperary» på torget i Horten endte opp med varetekstfengsel og tre måneder i Berg fangeleir da Fjeldstad grep inn.

Etter krigen ble han stilt til doms i landssvikoppgjøret. Den 16. oktober 1946 ble han i Agder lagmannsrett dømt til 20 års fengsel for ulovlig frihetsberøvelse. Han ble imidlertid løslatt fra Bjørkelangen tvangsarbeidsleir allerede 9. november 1951.

Referanser 

Personer fra tidligere Aker kommune
Norske offiserer
Marineoffiserer
Medlemmer av Nasjonal Samling
Nordmenn i tysk tjeneste i okkupasjonsårene
Nordmenn dømt i landssvikoppgjøret etter krigen
Nordmenn fra andre verdenskrig